Ewelina Niemczyk, Author at LitNet
Ewelina Niemczyk het vanuit die gesamentlike PhD-program in opvoedkundestudie by die Brock-universiteit, Kanada gegradueer met ’n spesiale fokus op die sosiokulturele en politieke konteks van onderwys. Sy is tans ’n postdoktorale genoot aan die Noordwes-Universiteit, Potchefstroomkampus, en werk binne die Edu-HRight-navorsingseenheid (Onderwys en Menseregte in Diversiteit). Sy het 14 jaar ondervinding in ’n verskeidenheid onderrig- en navorsingsposisies in die Kanadese en Suid-Afrikaanse kontekste. Voor haar postdoktorale genootskap het sy kursusse in internasionale en vergelykende opvoedkunde aangebied, sowel as navorsingsmetodologiekursusse binne die internasionale magisterprogram in opvoedkunde aan die Brock-universiteit. Vanweë die feit dat sy in verskillende lande gewoon het, het sy begin belangstel in die komplekse interaksie tussen kultuur, onderwys en navorsing. Sy huldig die perspektief dat kennis sosiaal gekonstrueer word, en daarom is ons idees en gedrag op unieke wyse binne persoonlike, sosiale, kulturele en politieke kontekste gesetel. Sy erken studente as die toekomstige generasie burgers en geleerdes wat bestem is om die wêreld te verander, daarom is haar doel om haar kennis te deel om sodoende studente by te staan om vaardighede, houdings en identiteite te ontwikkel wat hulle sal help om nuwe idees en benaderings na te streef, uiteindelik ter volhoubare verbetering van plaaslike en globale gemeenskappe.
Sy publiseer op die gebied van die ontwikkeling van toekomstige navorsers, hoofstroom- en inheemse onderwysersopleiding, en globale-burgerskap-opvoeding. Benewens as skrywer van akademiese publikasies dien sy as ’n beoordelaar van joernaalartikels en konferensievoordragte en is sy joernaalredakteur en sessievoorsitter by internasionale konferensies van verskeie vakverenigings. Sy is tans besig met kwalitatiewe navorsing waarin die ontwikkeling van wêreldbekwame navorsers bestudeer word. Die doel van die navorsing is tweeledig: om te teoretiseer wat dit beteken om ’n wêreldbekwame navorser te wees, en om te verken hoe navorsingsopvoedingsruimtes, -prosesse en -praktyke tot die ontwikkeling van wêreldbekwame navorsers bydra.